ग्रिज्मन एक्लैको ४ गोल
फ्रान्सेली फरवार्ड एन्टोनी ग्रिज्मन एक्लैले गरेको ४ गोलमा एट्लेटिको म्याड्रिडले स्पेनिस ला लिगाअन्तर्गत बुधबार लेगानेसलाई ४–० ले पराजित गरेको छ ।
म्याड्रिड — फ्रान्सेली फरवार्ड एन्टोनी ग्रिज्मन एक्लैले गरेको ४ गोलमा एट्लेटिको म्याड्रिडले स्पेनिस ला लिगाअन्तर्गत बुधबार लेगानेसलाई ४–० ले पराजित गरेको छ ।एट्लेटिकोको घरेलु मैदानमा ग्रिज्मनले दुवै हाफमा २–२ गोल गरे । अघिल्लो साता सेभियाविरुद्ध ह्याट्रिक गरेका ग्रिज्मनले पछिल्लो ९ खेलमा १२ गोल गरिसकेका छन् । बार्सिलोनाविरुद्ध अर्को साता उत्रँदा ग्रिज्मन सिजनकै उच्च फर्ममा हुनुले टोलीलाई सहयोग पुग्ने प्रशिक्षक डिएगो सिमोनीको बुझाइ छ ।बुधबारै भ्यालेन्सिया र एथलेटिक बिल्बाओले १–१ को बराबरी खेले । जिओफ्री कोन्डोग्बियाले २३ औं मिनेटको गोलमा पाहुना टोली भ्यालेन्सियाले अग्रता लिए पनि ओस्कार डे मार्कोसले ४९ औं मिनेटमा बराबरी गोल फर्काए । सेभियाले मालागालाई १–० ले हराउँदा हाकिन कोरियाको गोल निर्णायक साबित भयो । किकेको पहिलो हाफको गोलमा एइबारले भिल्लारिएललाई १–० ले हरायो ।लोरेन्टेको ह्याट्रिकलन्डन– स्पेनिस फरवार्ड फर्नान्डो लोरेन्टेको ह्याट्रिकमा इंग्लिस एफए कपअन्तर्गत बुधबार टोटेनहम हटस्परले रोचडेललाई ६–१ को फराकिलो अन्तरले हरायो । गत साता पहिलो लेगको खेल २–२ को बराबरीमा टुंगिएपछि वेम्बलीमा दोस्रो लेग तय भयो । लोरेन्टेसँगै टोटेनहमका लागि ह्युङ् मिन सनले २ तथा काइल वाल्कर पिटर्सले १–१ गोल गरे । टोटेनहमले अब क्वाटरफाइनलमा स्वान्सीको सामना गर्नेछ ।मिलान फाइनलमामिलान– इटालियन कपको सेमिफाइनलमा लाजियोलाई टाइब्रेकरमा ५–४ ले पराजित गर्दै एसी मिलानले इटालियन कप फाइनलमा स्थान बनाएको छ । निर्धारित र थप ३० मिनेटमा दुवैबाट गोल नहुँदा टाइब्रेकरमा निर्णय भएको थियो । मिलानले फाइनलमा लगातार चौथोपल्ट इटालियन कपको उपाधि पछयाइरहेको युभेन्ट्सको सामना गर्नेछ । युभेन्ट्सले सेमिफाइनलमा एटलान्टालाई १–० ले पराजित गर्दै उपाधि भिडन्त पक्का गरेको थियो ।